**Govor predsednice Republike Slovenije Nataše Pirc Musar**

**na odprtju mladinskega svetovnega prvenstva v nordijskem smučanju**

 Kranjska Gora, 4. februar 2024

Velja govorjena beseda.

*Spoštovani predsednik Smučarske zveze Slovenije g. Enzo Smrekar,*

*drage mlade športnice in športniki,*

dobrodošli v Sloveniji, dobrodošli v Kranjski Gori in dobrodošli v Planici. Čeprav je zima in danes odpiramo mladinsko svetovno prvenstvo v nordijskem smučanju, se vedno radi pohvalimo, da smo zeleni biser, razpet med Alpami in Jadranskim morjem.

Zimski športi so v Sloveniji zelo priljubljeni, prve omembe pa segajo že v leto 1689, ko je bloško smučanje na slovenskih tleh opisal Janez Vajkard Valvasor. Slovenci smo s Stankom Bloudkom eni od pionirjev smučarskih skokov in z bratoma Gorišek utemeljitelji smučarskih poletov. Letalnico omenjenih bratov, ki je zagotovo med najpomembnejšimi športnimi simboli naše države, boste tokrat še opazovali nekoliko od strani, ampak verjamem, da boste v prihodnjih letih tudi na tej velikanki dosegali zavidljive uspehe.

Danes smo priča edinstvenemu trenutku, ko se svet mladih smučarskih talentov iz 44 držav združuje v prijateljstvu, »fair playu« in športnem duhu. Šport ima neverjetno moč, da preseže meje držav, jezikov in kultur ter nas združi v medsebojnem spoštovanju. Ta prvenstva niso le tekmovanja, temveč tudi priložnost za izmenjavo izkušenj, gradnjo trajnih prijateljstev in krepitev mednarodnega sodelovanja.

Športnice in športniki zelo dobro veste, da imamo vsi enako srce. Človek, ki se giba med ljudmi različnih kultur in ras, nikoli ne bo sovražen. Prepričana sem, da je vsakdo, ki je kdaj bil športnik oziroma športnica, preprosto dober človek.

Slovenija je ponosna na svojo športno tradicijo in Planica je prav gotovo ena najbolj ikoničnih destinacij za nordijsko smučanje v svetovnem merilu. Lepote naše dežele se odražajo v gorskih vrhovih, zasneženih gozdovih in gostoljubnosti naših ljudi. To prvenstvo je priložnost, da svetu pokažemo ne le svoje športne dosežke, temveč tudi bogastvo naše narave in kulture.

Smučarska zveza Slovenije že vrsto let uspešno organizira svetovna prvenstva in tekmovanja na najvišji ravni. Njihove izkušnje in predanost zagotavljajo, da bo tudi letošnje mladinsko svetovno prvenstvo v nordijskem smučanju potekalo brezhibno in bo nepozabno za vse udeležence. Zakaj sem tako prepričana o tem? Zato, ker je prav tu, v dolini pod Poncami, lansko leto organizirala največjo športno prireditev v zgodovini Republike Slovenije – člansko svetovno prvenstvo v nordijskem smučanju. Udeležilo se ga je 2000 športnikov s spremljevalnim osebjem iz 66 držav. Dvanajst različnih držav se je merilo v 24-ih različnih disciplinah, skupno je bilo podeljenih 24 kompletov kolajn. Slovenkam in Slovencem bo najbolj ostalo v spominu ekipno zlato moške ekipe, posamično zlato Timija Zajca na veliki skakalnici in bron mešane ekipe. Predvsem pa si bomo zapomnili pohvale z vseh strani za odlično organizacijo.

Hvala Smučarski zvezi Slovenije in vsem, ki ste prispevali k organizaciji tega prvenstva. Hvala Mednarodni smučarski zvezi FIS za ponovno zaupanje Sloveniji kot državi gostiteljici tako pomembnega tekmovanja. Že vnaprej pa hvala tudi vsem navijačem, ki boste v naslednjih dneh prišli podpirat mlade športnice in športnike. Skupaj ustvarjamo nepozabno zgodbo nordijskega smučanja v Planici.

Vam, tekmovalkam in tekmovalcem, pa želim, da bo vsak odriv natančen, vsak skok brezhiben in vsak cilj dosežen z zadovoljstvom. Bodite zgled športne poštenosti in uživajte v vsakem trenutku tekmovanja. Naj bo to mladinsko svetovno prvenstvo praznik športa, izpolnjenih sanj, prijateljstva in medsebojnega spoštovanja.

Vsem želim uspešno prvenstvo. Naj bo, kot pravi znani napev, Planica tudi za vas snežena kraljica.

*Srečno in hvala!*